Javaslat A TANÁCS RENDELETE az AKCS–EK partnerségi megállapodás alapján létrehozott 10. Európai Fejlesztési Alap végrehajtásáról szóló, 2007. május 14-i 617/2007/EK tanácsi rendeletnek az ﾡthidaló eszköz végrehajtása céljából történő módosításáról /* COM/2013/0881 final - 2013/0429 (NLE) */





INDOKOLÁS A tizenegyedik Európai Fejlesztési Alap (a továbbiakban: 11. EFA) létrehozásáról szóló belső megállapodást a Tanács keretében ülésező tagállamok 2013 júniusában írták alá. Ez a belső megállapodás csak azt követően lép hatályba, hogy valamennyi tagállam megerősítette. Erre valószínűleg nem kerül sor 2014. január előtt. A Bizottság átmeneti intézkedésekre (áthidaló eszközre) tett javaslatot annak biztosítása érdekében, hogy 2014 januárja és a 11. EFA létrehozásáról szóló belső megállapodás hatályba lépése között rendelkezésre álljanak a források az afrikai, karibi és csendes-óceáni országokkal, valamint a tengerentúli országokkal és területekkel való együttműködéshez, továbbá a támogatási kiadásokhoz. Ezt az áthidaló eszközt a 10. és a korábbi EFA-k egyenlegeiből és visszavont kötelezettségvállalásaiból kell finanszírozni. Az áthidaló eszközből lekötött forrásokat a 11. EFA-hoz kell elszámolni. A Bizottság elfogadta a 11. EFA végrehajtási szabályairól szóló rendeletjavaslatot is, amely magában foglalja az EU fejlesztési politikájának új irányait is, különös tekintettel a „Változtatási program: az EU fejlesztéspolitikájának hathatósabbá tétele” című közleményben[1] foglaltakra, valamint a Cotonoui Megállapodás legutóbbi módosításaira. Ezt a rendeletet a Tanács addig nem fogadhatja el, amíg hatályba nem lép a 11. EFA-ról szóló belső megállapodás, vagy amíg a Tanács el nem fogad egy olyan határozatot, amely lehetővé teszi e rendeletjavaslat bizonyos rendelkezéseinek ideiglenes alkalmazását. A Tanácsban folytatott legutóbbi egyeztetések tükrében nem várható, hogy ezen eljárások bármelyike 2014 januárja előtt lezárul. Helyénvaló lenne, ha az áthidaló eszközből támogatott fellépéseket a lehető leghamarabb végrehajtanák, a 11. EFA esetében előirányzott szabályok alkalmazása mellett. A Bizottság ezért azt ajánlja, hogy a 10. EFA végrehajtásáról szóló tanácsi rendeletet úgy módosítsák, hogy a 11. EFA-ra a jövőben alkalmazandó végrehajtási szabályok az áthidaló eszköz operatív és pénzügyi irányítására is alkalmazandók legyenek. A Tanácsban még nem zárultak le a 11. EFA végrehajtási rendeletéről folyó tárgyalások (és ezért még nem véglegesek a 11. EFA-ra vonatkozó végrehajtási szabályok). Így e javaslat melléklete akkor fogja magában foglalni a 11. EFA-ra vonatkozó rendelkezések szövegét, amint lezárulnak a fent említett tárgyalások. Ezáltal biztosított lesz a 11. EFA 2014 és 2020 közötti végrehajtására vonatkozó szabályok egységessége. A Bizottság ezért azt javasolja, hogy a Tanács fogadja el a csatolt rendeletet, melynek melléklete technikai értelemben az előző bekezdésnek megfelelően fog elkészülni. 2013/0429 (NLE) Javaslat A TANÁCS RENDELETE az AKCS–EK partnerségi megállapodás alapján létrehozott 10. Európai Fejlesztési Alap végrehajtásáról szóló, 2007. május 14-i 617/2007/EK tanácsi rendeletnek az áthidaló eszköz végrehajtása céljából történő módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a Cotonouban 2000. június 23-án aláírt, egyrészről az afrikai, karibi és csendes-óceáni államok, másrészről az Európai Közösség és tagállamai között létrejött partnerségi megállapodásra[2] (a továbbiakban: a Cotonoui Megállapodás), tekintettel a tagállamok kormányainak a Tanács keretében ülésező képviselői között az AKCS–EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra[3] (a továbbiakban: a belső megállapodás) és különösen annak 10. cikke (1) bekezdésére, tekintettel az Európai Bizottság javaslatára, tekintettel az Európai Beruházási Bank véleményére, mivel: (1) A [2013.xx.xx-i]-i tanácsi határozat az EFA igazgatására vonatkozó átmeneti intézkedéseket (áthidaló eszközt) hoz létre annak biztosítása érdekében, hogy 2014. január 1-jétől a 11. EFA hatálybalépéséig rendelkezésre álljanak a források az afrikai, karibi és csendes-óceáni országokkal, valamint a tengerentúli országokkal és területekkel való együttműködéshez, továbbá a támogatási kiadásokhoz. (2) A 10. és a 11. EFA közötti, a 11. EFA-ra vonatkozó belső megállapodás és annak végrehajtási szabályai hatályba lépéséig tartó átmeneti időszakot finanszírozó átmeneti intézkedések (az áthidaló eszköz) operatív és pénzügyi igazgatása érdekében szükséges az utóbbinak megfelelően módosítani a 10. EFA végrehajtási szabályait. (3) Az Európai Külügyi Szolgálat szervezetét és működését a 2010/427/EU tanácsi határozat állapítja meg, ELFOGADTA EZT A RENDELETET: 1. cikk Az áthidaló eszköz végrehajtásának céljából a 617/2007/EK tanácsi rendelet rendelkezései helyébe a jelen rendelet mellékletében szereplő rendelkezések lépnek. 2. cikk E rendelet az Európai Külügyi Szolgálat szervezetének és működésének a megállapításáról szóló 2010/427/EU tanácsi határozattal összhangban alkalmazandó. 3. cikk Ez a rendelet az Európai Unió Hivatalos Lapjában való kihirdetését követő harmadik napon lép hatályba. Ez a rendelet hatályba lépésének napjától a 11. EFA végrehajtásáról szóló rendelet alkalmazásának megkezdéséig alkalmazandó. Kelt Brüsszelben, a Tanács részéről az elnök [1] COM(2011)637. [2] HL L 317., 2000.12.15., 3. o. A Luxembourgban 2005. június 25-én (HL L 287., 2005.10.28., 4. o.) és Ouagadougouban 2010. június 22-én (HL L 287., 2010.11.4, 3. o.) aláírt megállapodások által módosított megállapodás. [3] HL L 247., 2006.9.9., 32. o.